  Майя Бывальцева Удмурт кыллэсь нуналзэ пусъён улсын 24-27 шуркынмонэ Удмуртиысь йӧскалык лыдӟетъюрт «ВКонтакте» мерлыко вотэсысь огиназ «Вместе по-удмуртски» онлайн-марафон ортчытэ. Со сярысь ужъюртлэн пресс-службаез ивортӥз. Отчы пыриськон понна 10-15 минутъем видеоролик лэсьтоно, кытын ас нимез, яратоно удмурт кылэз верано но малы со кыл кельше валэктоно. Видеороликез «ВКонтакте» мерлыко вотэсысь ас баме #ВместеПоУдмуртски, #УдмуртияВместе, #СкажиПоУдмуртски #ГолосаУдмуртии хештегъёсын поттоно. 27-тӥ шуркынмонэ, Удмурт кыллэн нуналаз, быдэс нунал ӵоже Йӧскалык лыдӟетъюртлэн огиназ тодыны луоз, кызьы нимало инкуазь объектъёсты удмурт кыллэн пӧртэм вераськетъёсаз. 15 часын ляб адӟисьёслэн лыдӟиськонниязы (Ломоносов нимо ульча, 9) «Удмуртский язык шрифтом Брайля» мастер-класс ортчоз. Тунсыкъяськисьёслы валэктозы, кыӵе аспӧртэмлыкъёсыз вань йӧскалык шрифтлэн, кӧня йӧскалык шрифтъёс вань кунамы. Озьы ик ӧнерчиос Брайль амалэн ӟуч но удмурт кылъёсын гожъяськыны дышетозы. Пыронэз эркын, но азьвыл ик пусйиськыса. 15 часын Йӧскалык но шаертодон литературая но библиографияя центрын (Удмуртской ульча, 264) «Кылысь кылэ» адӟытон усьтӥськоз. Отын ӟуч классикъёслэсь удмурт кылэ берыктэм книгаоссэс возьматозы, соос пӧлын Александр Пушкин, Михаил Лермонтов, Николай Некрасов, Алексей Кольцов, Сергей Есенин. Озьы ик ӟуч литератураысь классикъёслэн удмурт кылэ берыктэм но ляб адӟись муртъёслы нимысьтыз форматъёсын поттэм ужъёсынызы бичетъёсын тодматозы. Озьы ик эстон, мадьяр гожъясьёслэсь удмурт кылэ берыктэм книгаосты поттозы. 18 часын Йӧскалык но шаертодон литературая но библиографияя центрын «Кубо» вераськон клубын «Куазь – кезьыт, мылкыд – ӟырдыт» темая пумиськон ортчоз. Удмурт кылын вераськон клубе ветлӥсьёс куазен герӟаськем кылъёсты но кылгерӟетъёсты дышетозы. Пыронэз эркын, но азьвыл ик пусйиськыны кулэ. Тодэ вайытом, Удмурт кыллэн нуналаз, 27-тӥ шуркынмонэ, 1930-тӥ аръёсы репрессиос улэ шедем удмурт гожъясьёс сярысь онлайн-лекция ортчоз. Тегъёс: Мерлык Ижкар Удмуртия удмурткыл Йӧскалыклыдӟетъюрт Удмурткыллэннуналэз  